<classify> MFUMO wa kielektroniki wa kutoa hati za kusafi ria, viza na vibali vya ukaazi kwa wageni, ulioanza miaka miwili sasa, umewezesha ukusanyaji wa ya zaidi ya Sh bilioni 70.Katika eneo la utoaji wa hati ya kusafiria Pasipoti za kielektroniki, kwa miaka miwili kuanzia Januari 2018 hadi Desemba 2019 kuelekea Januari 2020, hati 239,946 zimetolewa na zimeingiza Sh bilioni 35.Kwa upande wa viza na vibali vya ukaazi, kwa kipindi hicho viza 229,041 zimetolewa, vibali vya ukaazi 9,026 vilivyoingiza Dola za Marekani 17,285,046 sawa na zaidi ya Sh bilioni 38.Msemaji wa Idara ya Uhamiaji, Ally Mtanda akizungumza na gazeti hili jana ofisini kwake Dar es Salaam, alisema Idara imepata mafanikio makubwa kwa miaka miwili ya utoaji wa hati za kusafiria za kielektroniki, ikiwamo kuongeza maduhuli ya serikali.Mtanda alisema pamoja na mafanikio hayo ya miaka miwili ya mfumo, Idara imejipanga kuhudumia Watanzania wengi zaidi mwezi huu kutokana na kuwa ni mwisho wa matumizi ya hati za kusafiria za zamani, zinazokoma Januari 31 mwaka huu kimatumizi.Naomba niwakumbushe Watanzania hasa mwezi huu Januari tunapokwenda kusitisha matumizi ya hati za zamani ifikapo tarehe 31, najua tutapata idadi kubwa ya watu wanaokuja kuomba pasipoti hizi lakini watu wajue si mwisho wa kutoa hati za kieletroniki, kazi hii ni endelevu,alisema.Alisema hati za kusafiria pekee zinazotolewa kwa Sh 150,000 kwa moja, zimewezesha kukusanywa kiasi hicho cha Sh bilioni 35 kwa pasipoti hizo 239,946, hatua ambayo ni ya mafanikio makubwa, ikilinganishwa na pasipoti 950,000 za zamani zilizotolewa kwa miaka 10, kuanzia mwaka 2005 hadi 2015.Mtanda alisema Julai mwaka jana, kulikuwa na mahitaji mengi ya hati za kusafiria, ambapo kwa siku walihudumia maombi 700 hadi 800 katika ofisi za makao makuu za Dar es Salaam, lakini kwa Novemba hadi Desemba mwaka jana, walihudumia 500 hadi 600.Alisema kwa nchi nzima, idara ina uwezo wa kutoa hati 800 hadi 1,000 kwa siku, ikijumlisha maombi yanayotumwa na ubalozi 44 za Tanzania nje ya nchi, mikoani na makao makuu. Mtanda alisema vituo vya kutoa hati za kusafiria awali vilikuwa viwili; Makao Makuu Dar es Salaam na Ofisi Kuu ya Uhamiaji Zanzibar, lakini sasa wana vituo 29 mikoani na kufanya jumla ya vituo 31 nchi nzima pamoja na vituo 44 vya Balozi za Tanzania.Kuhusu vibali na viza, Mtanda alisema raia wa kigeni walioomba viza tangu mfumo wa kielektroniki uanze ni 229,041 huku vibali vya ukaazi kwa wageni vimetolewa 9,026 mpaka sasa vilivyowezesha makusanyo ya Dola za Marekani milioni 17.285.pMsemaji huyo wa Uhamiaji alisema wageni waliongia nchini hadi Novemba 30 mwaka jana 2019 kwa masuala mbalimbali ikiwamo utalii, masomo na shughuli za muda mfupi ikiwamo mikutano, walikuwa 1,277,569 na watu waliotoka wakiwamo Watanzania kwenda nje ya nchi ni 1,207,274.  <topic>: KITAIFA 